Dragoș Nedelcu a făcut pasul cel mare și a cerut-o în căsătorie pe iubita sa, Anca Gheauru. După finalul sezonului, mijlocașul în vârstă de 27 de ani, extrem de criticat de Gică Hagi, a dat lovitura pe plan personal.
Dragoș Nedelcu l-a dezamăgit pe Gică Hagi în acest sezon. Fostul fotbalist de la FCSB sau Fortuna Dusseldorf a marcat un singur gol în tricoul „marinarilor”, în actuala stagiune, în 33 de partide. „Regele” a răbufnit la adresa internaționalului român după Farul – U Craiova (3-3).
După finalul stagiunii, Dragoș Nedelcu s-a concentrat pe viața personală și și-a cerut iubita în căsătorie. Fotbalistul a așteptat-o pe Anca Gheauru cu un buchet imens de flori, dar și cu un inel cu diamant.
„Ieri , azi , mâine și încă o veșnicie de atunci!”, a scris iubita lui Dragoș Nedelcu pe rețelele de socializare. Cei doi sunt împreună de aproximativ doi ani, însă și-au oficializat relația în vara anului trecut, când au postat o fotografie împreună pe Instagram.
Anca Gheauru, născută pe 17 februarie 1994, este manager al unor cluburi din Mamaia. Femeia este mai mare cu 3 ani decât Dragoș Nedelcu, născut pe 16 februarie 1997. Soția mijlocașului de la Farul a făcut senzație în urmă cu aproximativ un an la petrecerea de titlu a constănțenilor.
Iubita lui Dragoș Nedelcu a atras toate privirile. Înainte să o cunoască pe Anca Gheauru, Dragoș Nedelcu s-a iubit cu cântăreața Aza Gabriela. Cei doi s-au despărțit după aproximativ 2 ani și jumătate de relație.
Dragoș Nedelcu mai are contract cu Farul până în iunie 2025. Totuși, Gică Hagi a anunțat că este dispus să-l cedeze pe mijlocașul de 27 de ani încă din această vară. De două ori campion al României, cu Viitorul (2016/2017) și Farul (2022/2023), Nedelcu l-a enervat la culme pe Gică Hagi.
„Îmi pare rău pentru Nedelcu că o zic public, de multe ori nu am vorbit, dar nu se poate așa! Ne așteptam de la el să fie numărul 1. A venit după unul sau doi ani în care nu jucase și a tot jucat. Dar anul ăsta mai mult a stat decât să joace! Și aici e o problemă gravă, pentru că e unul dintre cel mai bine plătiți jucători din echipă, dacă nu chiar cel mai bine. E plătit bine, la nivelul primelor două-trei echipe. Bani mulți!
L-am plătit doi ani, dar l-am avut un an din punctul meu de vedere. Și cu asta cred că închei conferința, că nu are… îmi pare rău, dar jucătorul trebuie să fie puternic. Mai ales el, pe care-l cunoșteam. Trebuie să fie puternic, să reflecteze la tot ce se întâmplă cu el și să se gândească foarte serios. Cu noi, la anul, nu cred că mai poate.
Cu toate că mai are un an contract, dar nu cred că mai… cred că ne vom despărți. Cu el, cel puțin din punctul meu de vedere, nu putem merge… Nu ne permitem să plătim atâția bani pe un jucător cu un astfel de randament. Dacă dăm banii ăia, trebuie să fie star, cel mai bun dintre cei mai buni! Că altfel ne așteaptă alte lucruri. Iar noi vrem să ținem clubul bine.
La noi, jucătorul trebuie să dea randament 100%, iar el nu dă randament bun tot anul. «Ba mă doare genunchiul, ba nu mai pot, ba astăzi sunt, ba mâine nu sunt». Dacă joacă bine, dacă nu e supărat. Dar nu putem…”, a spus Gică Hagi despre Dragoș Nedelcu.